**Virksomhedsobligationer**

**- handlet på regulerede markeder**

Virksomhedsobligationer udstedes typisk af større selskaber, som har behov for at låne kapital. Virksomhedsobligationer er forbundet med højere risiko end statsobligationer, men har typisk en højere effektiv rente.

# Hvad er en virksomhedsobligation?

Virksomhedsobligationer er obligationer, der typisk udstedes af større selskaber, som har behov for at låne kapital. Virksomhedsobligationer adskiller sig fra statsobligationer ved, at de typisk har en højere effektiv rente på grund af højere risiko.

Ligesom ved aktier har den økonomiske udvikling i det udstedende selskab indflydelse på afkastet, men virksomheds-obligationer adskiller sig også fra aktier. Ved investering i aktier er risikoen bl.a., at virksomheden går konkurs og alle pengene dermed er tabt, samt at investor ikke ved, hvad det løbende afkast vil være. Til gen- gæld er der ingen øvre grænse for kursudviklingen. Med virksomheds-obligationer er der større vished for den løbende pengestrøm, ligesom investor sædvanligvis er bedre stillet i kreditorrækkefølgen ved en konkurs – uden dog at være garanteret at få alle sine penge igen.

De fleste virksomhedsobligationer handles med en minimumspost på 100.000 EUR eller mere.

Mange virksomhedsobligationer udstedes henvendt til professionelle investorer.

# Afkast

Som udgangspunkt gælder de samme forhold for virksomheds-obligationer som for andre typer obligationer, f.eks. stats- eller realkreditobligationer.

Når der investeres i virksomhedsobligationer, påtager man sig mere risiko, end ved investering i statsobligationer, men med mulighed for at opnå en merrente. Forskellen mellem renten på statsobligationer og renten på virksomhedsobligationer kaldes kreditspænd.

# Kreditvurdering og rating

Kvaliteten af en obligation, det vil sige udsteders evne til at betale lånet tilbage, vurderes blandt andet ved at anvende en karakterskala (rating), der går fra AAA til D, hvor AAA er den højeste rating. Det er typisk statsobligationer udstedt af OECD-lande, der ligger i den øverste kategori (AAA til AA-). Karakteren D gives til virksomheder eller lande, som enten er gået i rekonstruktion eller har misligholdt betalingsforpligtelserne i forhold til obligationen. Alt andet lige er der en højere risiko jo lavere rating en obligation har.

Virksomhedsobligationer med karakteren A til BBB kaldes også for Investment Grade obligationer. Investment Grade obligationer er kendetegnet ved, at de som udgangspunkt ikke ”svinger fuldstændig i takt” med hverken

obligationer eller aktier. Investment Grade obligationer placerer sig typisk mellem obligationer og aktier for så vidt angår risiko og afkastmuligheder.

Obligationer med karakteren BB til C, kaldes også højrenteobligationer (high yield) eller ”speculative grade obligationer”. De ”ligner” i højere grad aktier for så vidt angår risiko og afkastmuligheder. Der er dog meget stor forskel på de bedst ratede højrenteobligationer og de dårligst ratede.

Ikke alle obligationer har en rating, da det ikke er et krav. En manglende rating har ikke indflydelse på kvaliteten af obligationen.

Såfremt der er en rating på en given obligation, kan denne ikke stå alene ved vurderingen af investeringen.

Inden du investerer i virksomheds-obligationer, bør du orientere dig om individuelle forhold og betingelser for obligationen, herunder eventuelle klausuler, virksomhedens mulighed for førtidsindfrielse mv. samt regler/lovgivning som udstedelsen er underlagt. Oplysningerne findes i vilkår, prospekt eller anden investorinformation.

# Hvad er risikoen?

Nedenfor ses en liste over nogle af de risikofaktorer, der er forbundet med at investere i virksomheds-obligationer:

* Ved køb af virksomhedsobligationer yder du kredit til et selskab, og afkastet afhænger af selskabets vilje og evne til at betale renter og afdrag på gælden.
* Selskabet kan købes af andre, og du risikerer, at køberne ændrer selskabets rating og/eller adfærd med hensyn til at servicere sin gæld. Det kan medføre væsentlige kurstab for dig og eventuelle tab ved konkurs.
* Virksomhedsobligationerne indeholder forskellige indfrielses-betingelser, der kan være til fordel eller ulempe for dig. Du anbefales derfor at sætte dig ind i disse forhold inden køb af obligationen.
* Virksomhedsobligationer er som oftest illikvide og har dermed lavere omsættelighed end f.eks. statsobligationer.
* Der er en rente- og eventuelt også en valutarisiko forbundet med investeringen.
* Det kræver en større formue at lave en god spredning af virksomhedsobligationer, da de fleste virksomhedsobligationer handles med relativt stor stykstørrelse.

# Bæredygtighedsrisiko

Ved bæredygtighedsrisiko forstås en miljømæssig, social eller ledelsesmæssig begivenhed eller omstændighed, som hvis den indtræffer, kan have negativ indvirkning på værdien af investeringen.

Bæredygtighedsrisici kan identificeres som særlige risici forbundet med udsteder i forbindelse med:

* Den grønne omstilling, hvilket vil påvirke efterspørgslen efter forskellige energikilder samt regulering for forbruget af disse
* Klimaforandringer, hvilket kan indebære fysiske risici for udsteders værdier
* Forurening, hvilket kan indebære omkostninger til udsteder for oprydning eller omstilling af produktionen
* God selskabsledelse, hvor mangel på diversitet og uafhængighed i bestyrelsen kan spille en rolle

Dette er eksempler på bæredygtigheds risici, og der kan være andre risici, der er særligt relevante for bestemte udstedere

# Hvor handles virksomhedsobligationer?

Selvom virksomhedsobligationer er børsnoterede og kan handles på en børs, handles de ofte på et OTC-marked, der er væsentligt mindre gennemsigtigt. OTC betyder ”over the counter”, det vil sige, at der handles direkte med en værdipapirhandler.

# Virksomhedsobligationer og andre typer værdipapirer

Virksomhedsobligationer kan være velegnet til at sprede risikoen i en portefølje af værdipapirer, og er derfor et godt supplement til investering i aktier og stats- og realkreditobligationer.

Investeringsforeningsafdelinger med fokus på virksomhedsobligationer giver mulighed for at sprede risikoen ud på flere virksomhedsobligationer og dermed selskaber.

Med en investeringsforening undgår du desuden at tage hensyn til de begrænsninger for placering i enkelte virksomhedsobligationer, som gælder, hvis der investeres pensionsmidler.

# Pensionsopsparing i virksomhedsobligationer

Når du investerer pensionsmidler, skal du være opmærksom på, at der gælder særlige regler for, hvordan opsparingen investeres. Kontakt din rådgiver for yderligere rådgivning om dette.

# Skat

Den skattemæssige behandling af afkast fra investering i virksomhedsobligationer er forskellig, alt efter om du investerer frie midler, en pensionsopsparing, virksomheds- eller selskabsmidler.

Den skattemæssige behandling kan variere og ændre sig afhængig af dine skattemæssige forhold, eller som følge af ændrede regler for beskatning.

Vi anbefaler, at du kontakter din revisor eller anden skatterådgiver om skattemæssige konsekvenser af en investering.

Senest opdateret 25. October 2023